
REFERAT
privind închirierea prin licitaţie publică deschisă, cu strigare, a unui imobil cu destinaţie comercială situat în Parcul Copiilor „Ion Creangă” din Municipiul Timişoara

Imobilul destinat activităţilor comerciale situat în Parcul Copiilor „Ion Creangă” din Municipiul Timişoara se identifică în natură cu nr. top 99/1, CF 404930, cu o suprafaţă totală de 552,75 mp. 

Este situat în zona centrală a oraşului, în centrul Parcului Copiilor „Ion Creangă”, pe malul drept al canalului Bega.

Imobilul cu destinaţie comercială este corp separat de clădire fiind în proprietatea Municipiului Timişoara. Este amplasat într-o zonă de recreere pentru copii, înconjurată de spaţii verzi, cu vegetaţie. 

Imobilul destinat activităţilor economice din Parcul Copiilor „Ion Creangă” este compus din:

1. parterul clădirii este o zonă care se doreşte a fi deschisă în timpul verii şi are o tâmplărie armonică ce se strânge şi creează senzaţia de spaţiu deschis (gen terasă acoperită) aflată la nivelul piaţetei centrale. 

Finisajele interioare sunt: ghips carton pe tavane, pardoselile din interior sunt din gresie în spaţiile de servire şi în zona bucătăriei şi suprafaţă cauciucată în zona rezervată copiilor (locul de joacă). Pereţii sunt placaţi cu faianţă până la nivelul tavanului în zona de servicii şi grupuri sanitare, iar în rest tencuieli văruite cu alb şi tâmplărie de PVC. Încălzirea spaţiului se va face cu convectoare electrice şi centrală electrică.

Din punct de vedere funcţional, clădirea este compartimentată astfel:

- spaţiu de servire + spaţiu de joacă: 112 mp;

- depozit: 20,60 mp;

- zona filtru: 11,50 mp;

- depozit bucătărie: 3,45 mp;

- bucătărie: 14,00 mp;

- depozit ambalaje: 6,65 mp;

- grup sanitar femei: 3,77 mp;

- grup sanitar persoane cu dizabilităţi: 4,07 mp;

- grup sanitar bărbaţi: 4,07 mp;

- terasă exterioară parţial acoperită: 76,64 mp.

2. acoperiş de tip terasă circulabilă în suprafaţă de 296 mp, a cărei pardoseală este în întregime din deck de lemn.

Accesul pe terasă se face prin lateralul clădirii pe o scară cu lăţimea de 1,25 m. Terasa este ieşită în consolă cu 1,125 m pe trei dintre laturile clădirii. Terasa se poate considera şi un 
punct de bellevue, cu deschiderea imaginii şi perspective către întreg parcul şi mai ales asupra Begăi.

Terasa este bordată de o balustradă metalică vopsită în câmp electrostatic de culoare verde şi dublată de şipci de lemn, pentru protecţia clienţilor.

Imobilul respectiv face parte din domeniul public al Municipiului Timişoara fiind realizat în baza lucrărilor de reamenajare şi modernizare a Parcului Copiilor „Ion Creangă”, finalizat la 01.06.2012.

În cursul anului 2013 se va organiza licitaţie publică cu strigare  pentru  închirierea  imobilului respectiv, ce are destinaţia de a realiza interesul public general privind activităţile comerciale pentru servicii de alimentaţie publică în Parcul Copiilor „Ion Creangă”.
Preţul minim de pornire în procedura de licitaţie publică deschisă cu strigare, pentru stabilirea chiriei, este de 10 euro/mp/lună.
Din punct de vedere financiar închirierea imobilului va genera venituri suplimentare la bugetul local prin încasarea:

· chiriei lunare aferente imobilului concesionat, ca preţ al contractului de închiriere,

· sumelor aferente eliberării Autorizaţiei de Funcţionare,

· sumelor ce urmează a fi încasate pentru impozitul pe salarii,

· veniturilor comunităţii locale din T.V.A. –ul încasat la bugetul de stat.

Din punct de vedere economic şi social, închirierea imobilului va conduce la crearea unor noi locuri de muncă atât pe perioada executării lucrărilor de dotare a obiectivului, cât şi după finalizarea investiţiei prin crearea de noi locuri de muncă permanente.

Luând în considerare zona în care este amplasat imobilul respectiv din Parcul Copiilor „Ion Creangă” din Municipiul Timişoara, precum şi faptul că în anumite perioade din an (perioade ploioase, sau reci), aceasta nu înregistrează vizitatori este necesar ca la stabilirea preţului  de pornire  a licitaţiei să se ţină seama şi de aceste aspecte.
Având în vedere zona unde este situat imobilul respectiv din Parcul Copiilor „Ion Creangă” din Municipiul Timişoara, amplasarea acestuia în mijlocul celui mai mare parc de recreere destinat copiilor, în incinta imobilului cu terasă destinate desfăşurării de activităţi comerciale se vor comercializa:

- băuturi răcoritoare, băuturi slab alcoolizate sau orice alt  produs care conţine un amestec de bere şi de băuturi nealcoolice, cu au o concentraţie alcoolică mai mică de 0,5% în volum, îngheţată, 
- produse alimentare ambalate, 
- produse de cofetărie şi patiserie, 
Acestea sunt solicitate de către persoanele însoţitoare, în special copiii care dispun de locuri de joacă special amenajate, care doresc să petreacă cât mai mult timp în natură, să aibă posibilitatea de a achiziţiona produse precum cele menţionate mai sus.
 În conformitate cu prevederile art.36 alin.2 lit.c şi alin.5 lit.a din Legea nr.215/2001 a administraţiei publice locale, Consiliul Local exercită atribuţii privind administrarea domeniului public al municipiului.
Potrivit art.123 din legea sus enunţată, Consiliul Local hotărăşte ca bunurile ce aparţin domeniului public de interes local să fie închiriate. Închirierea se face prin licitaţie publică organizată în condiţiile legii.

Având în vedere cele expuse mai sus

PROPUNEM:
(1)  Închirierea, prin licitaţie publică, deschisă, cu strigare şi adjudecare la cel mai mare preţ oferit, a imobilului situat în incinta Parcului Copiilor „Ion Creangă” din Municipiul Timişoara, identificat în planul de situaţie - Anexa nr.1 la prezenta hotărâre, pentru comercializarea - băuturi răcoritoare, băuturi slab alcoolizate sau orice alt  produs care conţine un amestec de bere şi de băuturi nealcoolice, cu au o concentraţie alcoolică mai mică de 0,5% în volum, îngheţată, 

- produse alimentare ambalate, 

- produse de cofetărie şi patiserie, etc., 
specifice petrecerii timpului liber în spaţiul de recreere al Parcului Copiilor „Ion Creangă” din Municipiul Timişoara.


(2)  Închirierea se va face pe o perioadă de 3 ani, cu posibilitatea de prelungire prin acordul părţilor, iar preţul minim de pornire  al licitaţiei este de  10 euro/mp/lună.

